A BIZOTTSÁG HATÁROZATA
(2008. június 6.)
Bulgária és Románia csatlakozási okmánya VII. melléklete B. függelékének az egyes romániai húsipari, baromfihús-ipari, halipari, valamint tej- és tejtermékipari létesítmények tekintetében történő módosításáról
(az értesítés a C(2008) 2400. számú dokumentummal történt)
(EGT-vonatkozású szöveg)
(2008/465/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel Bulgária és Románia csatlakozási okmányára és különösen annak VII. melléklete 5. fejezete B. szakasza I. alszakaszának (e) bekezdésére,
mivel:
(1)
Az élelmiszer-higiéniáról szóló, 2004. április 29-i 852/2004/EK európai parlamenti és tanácsi rendelet (1) és az állati eredetű élelmiszerek különleges higiéniai szabályainak megállapításáról szóló, 2004. április 29-i 853/2004/EK európai parlamenti és tanácsi rendelet (2) bizonyos szerkezeti követelményekről rendelkezik az ezen rendeletek hatálya alá tartozó létesítmények tekintetében.
(2)
Bulgária és Románia csatlakozási okmánya VII. melléklete 5. fejezete B. szakasza I. alszakaszának (a) bekezdése úgy rendelkezik, hogy ezekben a rendeletekben meghatározott bizonyos szerkezeti követelmények - bizonyos feltételek mellett - 2009. december 31-ig nem vonatkoznak azokra a romániai létesítményekre, amelyek a csatlakozási okmány VII. mellékletének B. függelékében fel vannak sorolva.
(3)
Amíg ezek a létesítmények átalakulóban vannak, az ezekből a létesítményekből származó termékek csak a hazai piacon hozhatók forgalomba, vagy további feldolgozás céljából az átalakulóban lévő romániai létesítményekben használhatók fel.
(4)
Bulgária és Románia csatlakozási okmánya VII. mellékletének B. függelékét a 2007/23/EK (3) és a 2007/710/EK (4) bizottsági határozat módosította.
(5)
Romániában egyes húsipari, baromfihús-ipari, halipari, valamint tej- és tejtermékipari létesítmények befejezték korszerűsítési folyamatukat, így most már teljes mértékben megfelelnek a közösségi jogszabályoknak. Ezenkívül egyes létesítmények beszüntették tevékenységüket. Ezeket a létesítményeket ezért törölni kell az átalakulóban lévő létesítmények listájából.
(6)
Bulgária és Románia csatlakozási okmánya VII. mellékletének B. függelékét tehát ennek megfelelően módosítani kell.
(7)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
Az e határozat mellékletében felsorolt létesítményeket törölni kell Bulgária és Románia csatlakozási okmánya VII. mellékletének B. függelékéből.
2. cikk
Ennek a határozatnak a tagállamok a címzettjei.
Kelt Brüsszelben, 2008. június 6-án.